"SETSWANA PUO YA GAE R-3 le dipoeletsomodumo (mafoko a a simololang ka lefoko le le dumang ka go tshwana). Medumopuo Medumopuo e kaya go duma ga mafoko le matshwao (ditlhaka tsa alefabete) tse di dirisiwang go di emela. Medumopuo ke sediriswa se se botlhokwa mo go buiseng le mo go kwaleng. Go na le mananeo a a farologaneng a medumopuo. Dikolo di ka itlhophela lenaneo le le ka tshegetsang go ruta ka thulaganyo fa go rutiwa medumopuo mo sekolong. Dikolo di tshwanetse go ikanyega mo mananeong a di a tlhophileng. Tatelano e e tshitsintsweng ya go tsenya dielemente tsa medumopuo mo tokomaneng ya Pegelo ya Pholisi ya Bosetšhaba ya Kharikhulamo le Tlhatlhobo ke kaedi fela. Fa lenaneo le latelana ka mokgwa o o farologaneng, bogolo latela le. Le ga le, mokgwa o medumopuo e e tsenngwang ka gona mo thutong, go tshwanetse go tshwane le o Pegelo ya Pholisi ya Bosetšhaba ya Kharikhulamo le Tlhatlhobo e tsamayang ka ona. Medumopuo le mokwalo, di tshwanetse go tshwaraganngwa le thuto ya medumopuo le ka mokgwa o e kwalwang ka teng. Ruta medumopuo e e dirisiwang thata mo Mophato 1. Gakologelwa gape le ka mo ditlhaka di agiwang ka teng, sekao, yo mongwe a ka itlhophela go ruta b pele ga a le tlhaka ya l pele ga h. Tokomane ya Pegelo ya Pholisi ya Bosetšhaba ya Kharikhulamo le Tlhatlhobo e naya tsamao/kgato ya tshimologo ya medumopuo gore modumo kgotsa medumo e le mebedi e mešwa e rutwe mo bekeng nngwe le nngwe mo dikgweditharong tsa ntlha tse pedi gore bonnye go rutwe medumopuo e le robedi mo bokhutlong jwa kgweditharo ya ntlha, tse di setseng di rutwe mo halofong ya kgweditharo ya bobedi ya Mophato 1. Mo go yona nako e, tswelela ka ikatiso ya go aga le go kgaoganya mafoko. Mo Mephatong 2 le 3 go ka rutiwa kgolagano ya ditumammogo le ditumanosi tse dintsinyana, go oketswa maemo a tsona a marara/bothata fa ngwaga o ntse o tsamaya le go fetela mo mephatong e mengwe gape e mebedi. Go ruta medumopuo ga se tiro e e direlwang kwa thoko mme go tshwanetse ga tshwaraganngwa le lenaneo la puisokopanelo. Fa barutwana ba tsweletse ba ithuta thulaganyo ya medumopuo ya puo e e rutiwang, ba tshwanetse ba rotloediwa go dirisa ‘mopeleto o o itlhametsweng’ go fitlha ba ithuta mopeleto o o tlwaelegileng. Barutwana ba ba dirisang mopeleto o o itlhametsweng ba peleta botoka go na le ba ba sa o diriseng. Lwela gore barutwana ba kwale ka medumopuo e e nepagetseng ka gonne modumo mongwe le mongwe o na le se o se emelang mo lefokong, sk. ‘ngko’ Mopeleto o gokagana thata le modumopuo mme lenaane la mopeleto le tshwanetse go tlhotlhelediwa ke medumopuo e e rutilweng mo bekeng eo. Le fa go ruta mopeleto go dirwa ka mokgwa o o sa tlhomamang mo Mephatong 1 le 2, mo Mophatong 3, go dirisiwe lenaneo le le tlhomameng la mopeleto, le tsenngwe mo tirisong ka dipaka tsa diteko tsa mopeleto le go dira ditirwana tsa piletso. Le gale, mopeleto o o nepagetseng o tlhoka go bonagala sentle mo tirong e barutwana ba e kwadileng mme e seng fela mo ditekong tsa mopeleto le dipiletso. Temogo ya mafoko Mafoko a a nnang a le teng (kgotsa mafoko a ‘leba o bue’) a dira gore morutwana a lemoge lefoko le le ikemetseng ka nosi ‘mo go a a leng teng’ ka go boaboeletsa lefoko. Mafoko a a tlhagelelang kgapetsakgapetsa mo setlhangweng (mafoko a a tlhagelelang thata) a ka ithutiwa ka mokgwa o. (Setswana, go farologana le dipuo tse dingwe, se na le phesente e nnye ya mafoko a a sa peletiweng go ya ka mokgwa wa tlwaelo, se se raya gore go na le mafoko a a sa kwalweng go ya ka mokgwa o a dumisiwang ka gona, sk. fa o kwala lefoko nko ga o kwale ngko). Dirisa dithuto tsa puisokopanelo le puisokaelo ya ditlhopha go bontsha sekao sa togamaano ya menwana e le metlhano (5) mo e leng gore monwana o le mongwe o emela togamaano e mmuisi a ka e dirisang go bona tatelano CAPS 17"